Prokureur sit lank ná hy R30 miljoen by sentrum steel(Argieffoto) ŉ Prokureur van Brits is vandeesweek in die handelshof in Pretoria tot 15 jaar tronkstraf gevonnis, ná diefstal van R30 miljoen. Die Brits Mall het Gerard Jacques du Plessis (52) aangestel om vanaf Februarie 2017 munisipale betalings namens die winkelsentrum te doen. Du Plessis het die betalings in sy sak gesteek en fiktiewe kwitansies aan die sentrumbestuurder verskaf, het kapt. Tlangelani Rikhotso, woordvoerder van die Valke, gesê. “Die bedrog het aan die lig gekom toe die munisipaliteit die winkelsentrum se water en ligte [weens wanbetaling] afgesny het. Die saak is by die Valke se ernstige handelsmisdaadeenheid aangemeld en ŉ deeglike ondersoek het gevolg. “Die beskuldigde is in Februarie verlede jaar op Brits in hegtenis geneem en op borgtog van R50 000 vrygelaat. “Hy het verskeie kere in die hof verskyn, voordat hy uiteindelik aan 22 aanklagte van diefstal skuldig bevind en gevonnis is,” het Rikhotso gesê.